2 Tham 10
Juc Dee-bid kɛ ji̱ Am-on kɛnɛ ji̱ Thi-ri-ya
(
1 Kuɛ̈n 19:1-19
)
1
Kɛ kɔr kä mi mi cu kuäär ji̱ Am-on li̱w, kä cu gatdɛ ni Ɣa-nun ruëc kɛ gua̱thdɛ. 
2
Kä cu Dee-bid wee i̱, “Ɣän bä lät agɔaa kɛ Ɣa-nun gat Na-ɣac, kɛ ɣöö ci gua̱n lät agɔaa kɛ ɣä.” Cu Dee-bid naath ja̱k lätdɛ jɛ tɛ̈th lɔacdɛ kɛ kui̱ gua̱n. Kä cu ja̱a̱ŋ Dee-bid ben muun ji̱ Am-on. 
3
Duundɛ ɣöö cu bööth ji̱ Am-on Ɣa-nun kuääriɛn jiök i̱, “Diiwi jɛ ɛn ɣöö Dee-bid, jäkɛ ni ji̱ kä tɛ̈th lɔacdɛ kɛ kui̱ guur? Jäkɛ ni kuaanykɛ, kɛ ɣöö ba wec ben lim, kä ba cu ben ka̱n?” 
4
Inɔ cu Ɣa-nun kuaany Dee-bid ti̱kkiɛn mut kui̱ kɛl, kä cuɛ bieynikiɛn rɛ̈t dääriɛn kɛnɛ jolkiɛn, kä cuɛ kɛ jak kä wä. 
5
Kä mëë ca la̱r Dee-bid, cuɛ kɛ jäk kä nɛy ti luɔrkɛ kɛ, kɛ ɣöö cikɛ pöc ɛlɔ̱ŋ kɛn naath. Kä cu kuäär wee i̱, “Ta̱yɛ kä Jɛ-ri-ko amäni mi ci ti̱kkun do̱ny, bia ku lɛ ben.”
6
Kä mëë ci ji̱ Am-on ɛ nɛn ɛn ɣöö ci ka ji̱ tɛ̈r Dee-bid, cukɛ nɛy ti bathdɔɔri ti jiɛɛn rɛw kɔk kä ji̱ Thi-ri-ya tin te kä Beth-re-ɣob kɛnɛ tin te kä Dho-baa, kɛ ji̱ Tob ti bathdɔɔri wäl rɛw. Kɛ kuäär Maakaa kɛnɛ nɛy ti bathdɔɔr kɛl. 
7
Kä mëë ci Dee-bid ɛ liŋ, cuɛ Yo-ab ja̱k kɛnɛ ji̱ ko̱o̱r diaal. 
8
Kä cu ji̱ Am-on ben raar cua tuɔ̱ŋ ben car thok duɔ̱p wec. Kä cu ji̱ Thi-ri-ya tin te kä Dho-baa, kɛnɛ Rɛ-ɣob, kɛ ji̱ Tob kɛ Maakaa, cuɔ̱ŋ kä rɔ̱ kueer wec.
9
Kä mëë ci Yo-ab ɛ nɛn ɛn ɣöö ba kɛ ma̱k kɛ nhiam kɛnɛ jɔk, cuɛ naath kuany kä ji̱ I-thɛ-rɛl, kä cuɛ kɛ la̱th lotdä ji̱ Thi-ri-ya. 
10
Kä cuɛ duɔth nath ka̱m däman ni Ä-bi-cay, kä cua rɔ̱ car lotdä ji̱ Am-on. 
11
Kä cuɛ kɛ jiök i̱, “Mi wä ji̱ Thi-ri-ya ɣä wä tiam lua̱kɛ ɣä. Kä mi wa yɛ wä tiam ɛ ji̱ Am-on, bä yɛ ben luäk. 
12
Cuɔmɛ rɔ̱ agɔaa, kä buɔ̱mnɛ rɔ̱ kɛ kui̱ nɛɛni kɔn, kɛnɛ kui̱ wec Kuɔthdan. Kä bi Kuoth Nhial la̱t ni min gɔaa kɛ jɛ.” 
13
Inɔ cu Yo-ab kɛnɛ nɛɛkɛ wä nyiëëny kɛ ji̱ Thi-ri-ya. Kä cukɛ rɔ̱ bar kɛ Yo-ab. 
14
Kä mëë ci ji̱ Am-on ɛ nɛn ɛn ɣöö ci ji̱ Thi-ri-ya rɔ̱ bar, cukɛ rɔ̱ bar bäkɛ Ä-bi-cay, cukɛ riŋ rɛy wec. Kä cu Yo-ab luny jɔk ko̱o̱r kɛ ji̱ Am-on, kä cuɛ ben kä Jɛ-ru-tha-lɛm.
15
Kä mëë ci ji̱ Thi-ri-ya jɛ nɛn i̱ ca kɛ joc ɛ ji̱ I-thɛ-rɛl, cukɛ rɔ ma̱a̱t. 
16
Cu Ɣä-dɛ̈d-ɛdhɛr raan ja̱k, wëë ji̱ Thi-ri-ya tin te jɔk kiɛɛr Yu-pɛ-ree-tidh nööŋ. Kä cukɛ ben kä Ɣe-lam, kɛɛl kɛ Co-bɛ̈k bo̱o̱th rɛ̈m Ɣä-dɛ̈d-ɛdhɛr bo̱thɛ kɛ. 
17
Kä mëë ca la̱r Dee-bid, cuɛ ji̱ I-thɛ-rɛl diaal ma̱a̱t, kä cuɛ jiɛth kui̱ Jɔr-dɛn, kä cuɛ ben kä Ɣe-lam. Kä cu ji̱ Thi-ri-ya nyiëëny kɛ jɛ. 
18
Kä cu ji̱ Thi-ri-ya rɔ bar kɛ ji̱ I-thɛ-rɛl. Kä cu Dee-bid kɛ näk ji̱ Thurbiɛɛli ti kur bärɔw, kɛ ji̱ jiöŋkööri ti bathdɔɔri ti jiɛɛn ŋuaan, kä cua Co-bɛ̈k bo̱o̱th rɛ̈mdiɛn moc buɔ̱t, kä cuɛ li̱w ɛn wa̱nɔ. 
19
Kä mëë ci kua̱r kɔar Ɣä-dɛ̈d-ɛdhɛr diaal ɛ nɛn ɛn ɣöö ca kɛ joc ɛ ji̱ I-thɛ-rɛl, cukɛ mal lat kɛ ji̱ I-thɛ-rɛl, kä cu ka ja̱a̱ŋ I-thɛ-rɛl. Inɔ cu ji̱ Thi-ri-ya dual kɛ ɣöö ba ji̱ Am-on nyɔk kɛ luäk.
